b'\n_START_ARTICLE_\nSinopsa\n_START_PARAGRAPH_\nSinopsa (iz gr\xc5\xa1\xc4\x8dine hkratni pogled) so evangeliji, ki so natisnjeni v vzporednih stolpcih. Namen tega je omogo\xc4\x8diti prikaz skupnih potez in razlik kanoni\xc4\x8dnih evangelijev. Namre\xc4\x8d, ob branju evangelijev je hitro mo\xc4\x8d opaziti, da so si prvi trije, Matejev, Markov in Lukov, zelo podobni, \xc5\xa1e posebno dva med njimi, Matejev in Lukov. Podobni so si v vsebini, razvrstitvi vsebine in izrazju. Hkrati pa se mo\xc4\x8dno razlikujejo od \xc4\x8detrtega, Janezovega evangelija. Zanj je zna\xc4\x8dilna \xc4\x8disto druga\xc4\x8dna razvrstitev dogodkov in druga\xc4\x8den na\xc4\x8din pripovedovanja, \xc5\xa1e bolj pa se razlikuje v vsebini. Ker prvi trije poro\xc4\x8dajo ve\xc4\x8d o Jezusovem \xc5\xbeivljenju kot o njegovem u\xc4\x8denju, jih imenujemo telesni ali somati\xc4\x8dni evangeliji, Janezovega pa duhovni ali pnevmati\xc4\x8dni, ker posreduje bolj Jezusov nauk kot njegova dela._NEWLINE_Ker so evangeliji nastali iz bogoslu\xc5\xbeja in za bogoslu\xc5\xbeje, ka\xc5\xbeejo njihove svojskosti na razli\xc4\x8den na\xc4\x8din za\xc4\x8detnega oznanjevanja. V Markovem evangeliju je najbolj poudarjena Jezusova mo\xc4\x8d. V Matejevem Jezusova povezanost s starozaveznim razodetjem. V Lukovem evangeliju pa naravnost izstopa vesoljsnost Jezusovega odre\xc5\xa1enja._NEWLINE_Tudi sli\xc4\x8dnosti evangelijev so razumljive, saj so evangeliji Jezusovo razodetje. Kljub temu se poraja vpra\xc5\xa1anje, kako so mogli evangelisti na las enako zapisati Jezusove besede, ko pa so evangelije pisali neodvisno drug od drugega. \xc5\xa0e te\xc5\xbee je razumeti razlike pri navajanju istih Jezusovih besed oziroma razlike v poro\xc4\x8dilih o istih Jezusovih delih. Re\xc5\xa1itev tega vpra\xc5\xa1anja imenujemo kar sinopti\xc4\x8dno vpra\xc5\xa1anje._NEWLINE_Sinopsa tako v enem pogledu dobro poka\xc5\xbee te svojskosti in razli\xc4\x8dnosti prvih treh evangelijev. Zato je nepogre\xc5\xa1ljiv pripomo\xc4\x8dek za poglobljeno in avtenti\xc4\x8dno razumevanje evangelijev.\n_START_SECTION_\nSinopse v zgodovini\n_START_PARAGRAPH_\nPrvi je evangelije sinopti\xc4\x8dno razvrstil nem\xc5\xa1ki protestantski teolog Johannes Griesbach. Leta 1774 je v Halleju izdal prvo sinopso. Prve tri evangelije je natisnil v gr\xc5\xa1kem izvirniku v treh stolpcih tako, da so stolpci napolnjeni, kadar vsi trije evangelisti enako navajajo iste Jezusove besede oziroma dela, kadar pa kdo od njih poro\xc4\x8da druga\xc4\x8de ali bolj podrobno, pa je v vzporednem stolpcu toliko prostora praznega, kolikor ve\xc4\x8d vsebine navaja en evangelist. Evangeliji so natisnjeni tako, da so iste besede na isti vi\xc5\xa1ini stolpca; v kolikor pa kateri evangelist poro\xc4\x8da ve\xc4\x8d, je v drugih stolpcih toliko prostora praznega, tako da pozneje stoji ista beseda spet na isti vi\xc5\xa1ini v drugih stolpcih. Evangeljske besede so torej tudi vodoravno poravnane._NEWLINE_Pozneje je iz\xc5\xa1lo \xc5\xa1e ve\xc4\x8d sinops, sprva samo v gr\xc5\xa1kem izvirniku, v zadnjem \xc4\x8dasu, posebej po 2. vatikanskem koncilu, pa tudi v narodnih jezikih.\n_START_SECTION_\nSlovenska sinopsa\n_START_PARAGRAPH_\nPrvo slovensko sinopso je pripravil teolog in profesor France Rozman. Izdana je bila leta 1992. Ta ne prina\xc5\xa1a v stolpcih natisnjeno besedilo samo prvih treh evangelijev, temve\xc4\x8d tudi \xc4\x8detrtega, Janezovega. \xc4\x8ceprav je le-ta druga\xc4\x8den od sinopti\xc4\x8dnih, je v njem tudi nekaj takega, kar je podobno sinoptikom. To velja posebno za poro\xc4\x8dilo o Jezusovem trpljenju, smrti in vstajenju. S tem je poudarjena svojskost Janezovega evangelija. Ker torej ta sinopsa vsebuje vse \xc5\xa1tiri evangelije, se upravi\xc4\x8deno imenuje Sinopsa \xc5\xa1tirih evangelijev. Evangeljske pripovedi so v sinopsi razvr\xc5\xa1\xc4\x8dene kronolo\xc5\xa1ko. Zajeto je celotno besedilo evangelijev, tudi tisti deli, ki so zna\xc4\x8dilni le za enega evangelista. Zavoljo tega so v sinopsi \xc5\xa1tiri oblike stolpcev: eden, v katerem je natisnjeno to, o \xc4\x8demer poro\xc4\x8da le en evangelist; dva, v katerima je natisnjeno to, o \xc4\x8demer poro\xc4\x8data, dva; podobno pa je tudi za tri in \xc5\xa1tiri stolpce. Zaradi globljega razumevanja so ob vsaki vsebinski enoti navedena vzporedna mesta iz Svetega pisma stare in nove zaveze._NEWLINE_\xc4\x8ceprav je bila sinopsa \xc5\xbee dolgo na\xc4\x8drtovana, jo je dokon\xc4\x8dno omogo\xc4\x8dil ra\xc4\x8dunalnik. Ob njegovem jasnem zapisu je bilo mogo\xc4\x8de odstraniti nesoglasja med besedili, ga natan\xc4\x8dno uskladiti in tudi jezikovno izbolj\xc5\xa1ati. Evangeljsko besedilo je vzeto iz jubilejnega prevoda Svetega pisma nove zaveze (Ljubljana, 1984).'